Diari Oficial de la Generalitat Valenciana


Sumari del DOGV 10086, del 11-02-2025 (2025/1826)

RESOLUCIÓ de 4 de febrer de 2025, de la Direcció General de Formació Professional, per la qual es convoquen les proves d’accés als cicles formatius de grau mitjà i superior l’any 2025.
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   10215

Data del DOGV
:   11-02-2025

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2025/1826

CVE
:   XTKE-A-6464-8682

Data del document
:   04-02-2025

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Correcció d'errades

La Llei orgànica 3/2022, de 31 de març, d’ordenació i integració de la Formació Professional, establix en l’article 46 que les administracions educatives convocaran anualment proves d’accés a tots els cicles formatius de grau mitjà i superior per a aquelles persones que no complisquen els requisits d’accés.

Estes proves hauran d’acreditar, per als cicles de grau mitjà, les competències d’educació secundària obligatòria, i, per als cicles de grau superior, la maduresa en relació amb les competències de l’educació secundària postobligatòria.

El Reial decret 659/2023, de 18 de juliol, pel qual es desplega l’ordenació del Sistema de Formació Professional, establix el procediment de realització de les proves d’accés de grau mitjà i superior, així com els requisits d’exempció a estes, en els articles 76, 110 i 114.

Este reial decret establix que l’objecte de les proves d’accés és acreditar les competències, coneixements i habilitats suficients per a cursar amb aprofitament el cicle formatiu corresponent. Per això, es considera necessari la modificació dels currículums existents per a adaptar-los a la nova regulació de la Formació Professional i als currículums de l’ESO i Batxillerat.

L’Orde 16/2016, de 20 de maig, de la Conselleria d’Educació, Investigació, Cultura i Esport, regula les proves d’accés a cicles formatius de grau mitjà i grau superior corresponents a la Formació Professional del sistema educatiu en l’àmbit de gestió de la Comunitat Valenciana (DOGV 7789, 24.05.2016).

Per tot això, en virtut de les atribucions conferides pel Decret 136/2023, de 10 d’agost, del Consell, d’aprovació del Reglament orgànic i funcional de la Conselleria d’Educació, Universitats i Ocupació (DOGV 9661, 14.08.2023), i per la disposició final primera de l’Orde 16/2016, de 20 de maig,

RESOLC

*Primer. Convocatòria*

Es convoca la realització de les proves d’accés als cicles formatius de grau mitjà i superior de Formació Professional l’any 2025 en els terminis i termes d’esta resolució.

*Segon. Requisits de participació*

1. No reunir els requisits acadèmics d’accés a un cicle formatiu, i a més:

– Proves de grau mitjà: tindre 17 anys o complir-los l’any 2025.

– Proves de grau superior: tindre 19 anys o complir-los l’any 2025, o 18 anys, en el cas de tindre un títol de tècnic o tècnica de Formació Professional, i en este cas s’haurà d’acreditar la titulació en el moment de la sol·licitud d’inscripció.

*Tercer. Validesa i efectes*

1. La superació de les proves permetrà l’accés als cicles a qui no complisca els requisits acadèmics d’accés directe, per les vies d’accés i procediment que establisca la normativa d’admissió.

2. El certificat que acredita haver superat la prova d’accés té validesa en tot el territori nacional.

3. Sense perjuí del que s’ha exposat, per a l’accés a cicles de grau superior, qui haja superat la prova d’accés per alguna de les sis opcions que preveia l’Orde de 14 de març de 2001 únicament podrà sol·licitar plaça respecte dels cicles als quals donava accés cada una d’estes opcions.

4. La referència a l’accés a un determinat cicle formatiu emparat per la Llei orgànica 1/1990, d’ordenació general del sistema educatiu (LOGSE), que figure en els certificats de superació de proves d’accés regulades per l’Orde de 14 de març de 2001, s’entendrà realitzada respecte al cicle formatiu emparat per la Llei orgànica 2/2006, d’educació (LOE), que el substituïsca, d’acord amb el reial decret que establisca i regule el seu títol.

5. No obstant això, els sol·licitants que presenten un certificat d’haver superat la prova d’accés a grau superior derivada de l’Orde de 14 de març de 2001 i pretenguen accedir a un cicle que no s’inclou en esta únicament es presentaran a la part específica de la prova, i quedaran exempts de la part general.

*Quart. Calendari i horari de realització*

1. La inscripció i publicació de les persones admeses, la realització de les proves i els terminis d’entrega de justificants o de reclamacions es realitzaran segons el calendari arreplegat en l’annex I d’esta resolució.

2. Les proves només es poden realitzar en els dies previstos en l’annex I d’esta resolució.

Excepcionalment, qui no les haja pogudes realitzar per causa mèdica justificada o deure inexcusable en la data ordinària prevista les podrà realitzar en la data alternativa indicada en el mateix annex.

Esta circumstància haurà de ser acreditada fefaentment a la presidència de la junta d’avaluació.

3. L’horari de realització de les proves és l’indicat en l’annex II d’esta resolució.

*Quint. Lloc de realització*

1. Les proves es realitzaran en tots els centres docents de titularitat de la Generalitat:

– Proves de grau mitjà: en els centres docents que impartixen cicles de grau mitjà.

– Proves de grau superior: en els centres docents que impartixen cicles relacionats amb la part específica triada.

3. Els centres docents es poden consultar en

<https://ceice.gva.es/va/web/centros-docentes/formacion-profesional/listados>

4. Per a realitzar les proves, les persones aspirants hauran d’identificar-se amb el corresponent document identificatiu: DNI, passaport, targeta d’identitat d’estranger o visat d’estudis (règim especial d’estudiants estrangers), amb l’antelació que requerisca cada centre examinador.

De la mateixa manera, només es podrà eixir anticipadament dels exàmens segons les instruccions de cada centre.

*Sext. Sol·licitud d’inscripció i documentació que s’ha d’aportar*

1. La informació sobre el procediment i els models que s’han de presentar es trobaran disponibles per a les persones interessades en:

– Grau mitjà: <https://www.gva.es/va/inicio/procedimientos?id_proc=1909>

– Grau mitjà: <https://www.gva.es/va/inicio/procedimientos?id_proc=836>

2. Les sol·licituds i la resta de documentació es presentaran en el centre examinador en el qual es desitja realitzar la prova, presencialment, o per correu electrònic, a la secretaria dels centres examinadors.

En este cas, es remetrà un únic correu electrònic indicant en l’assumpte del correu les sigles «PAC» seguides dels «cognoms i nom» de la persona sol·licitant, juntament amb la documentació necessària.

L’adreça del correu electrònic de cada centre està compost pel tcoydrdzzuatfp.hbsfcfoljv@khp.ber.yy.

3. La documentació entregada fora de termini no es tindrà en compte a l’efecte de considerar els mèrits o motius d’exempció indicats.

4. Juntament amb la sol·licitud, s’haurà de presentar:

a) Menors de 18 anys: DNI, passaport d’estranger, targeta d’identitat d’estranger expedida per la comissaria de policia o oficina d’estrangers, certificat d’empadronament en un municipi, visat d’estudis o targeta d’estudiant estranger.

b) Majors de 18 anys: DNI, passaport d’estranger, targeta d’identitat d’estranger expedida per la comissaria de policia o oficina d’estrangers, visat d’estudis o targeta d’estudiant estranger.

c) Justificant d’haver pagat la taxa corresponent.

d) Documentació justificativa dels motius d’exempció que corresponguen, o qualsevol altra circumstància que siga procedent.

*Sèptim. Documentació justificativa*

1. Les persones sol·licitants acreditaran documentalment les titulacions que al·leguen, així com les exempcions de les proves que sol·liciten.

2. La documentació justificativa es presentarà juntament amb la sol·licitud, en el cas que les persones aspirants la posseïsquen en eixe moment.

En cas contrari, es presentarà posteriorment en els terminis que especifica l’annex I, juntament amb el model dels annexos VI i VII d’esta resolució.

3. L’experiència laboral s’acreditarà dins del termini de presentació de sol·licituds mitjançant:

– Certificats de les empreses on s’haja treballat en els quals es faça constar específicament l’activitat a la qual es dedica l’empresa, la duració del contracte, l’activitat laboral exercida per la persona interessada i el nombre d’hores dedicades a esta. En cas de treballadors autònoms, certificat d’alta en l’impost d’activitats econòmiques.

– Certificat de la Tresoreria General de la Seguretat Social o de la mutualitat laboral a la qual estiguen afiliats, en què conste l’empresa i el període de contractació o, si és el cas, el període de cotització en el Règim Especial de Treballadors Autònoms.

*Octau. Assignació de centres examinadors*

1. Finalitzat el termini de presentació de sol·licituds, els centres educatius enviaran la relació d’aspirants a l’adreça de correu electrònic de la seua direcció territorial d’Educació i Universitats.

2. En cas de no haver-hi espai suficient per problemes d’aforament, els centres sol·licitaran a la seua direcció territorial que els últims aspirants matriculats realitzen les proves d’accés en un altre centre.

Les direccions territorials resoldran les sol·licituds rebudes i determinaran els centres on hagen d’examinar-se estos aspirants.

Els centres que hagen rebut les sol·licituds d’estes persones, remetran les sol·licituds i la documentació addicional als nous centres on hagen d’examinar-se.

Així mateix, faran pública la relació d’estos aspirants, nom i direcció del centre on hagen d’examinar-se, de conformitat amb l’annex V d’esta resolució.

*Nové. Persones admeses*

En els terminis establits en l’annex I, els centres examinadors:

1. Publicaran la relació de persones admeses, en què s’indicaran les parts o apartats de les persones que han sol·licitat l’exempció i si la documentació justificativa està presentada.

2. Publicaran la relació de persones excloses i el motiu d’exclusió.

3. Ateses les possibles reclamacions, publicaran les llistes definitives de persones admeses i excloses.

*Dècim. Orientació a l’alumnat*

1. La direcció dels centres examinadors designarà el professorat dels diferents departaments didàctics i d’orientació per a orientar les persones interessades en la realització de les proves.

2. Esta orientació tindrà per objecte informar sobre el calendari, estructura, continguts, criteris d’avaluació i possibilitat d’exempció d’estes proves, amb la finalitat de garantir la correcta informació a les persones participants en les proves d’accés.

3. Es publicarà en la web del centre examinador el correu electrònic d’atenció i consulta de qüestions relatives a les proves.

4. Les proves d’anys anteriors es troben en

<https://ceice.gva.es/va/web/formacion-profesional/pruebas-de-acceso-a-ciclos-formativos>.

5. Segons els articles 110 i 114 del Reial decret 659/2023, de 18 de juliol, pel qual es desplega l’ordenació del Sistema de Formació Professional, les proves d’accés a cicles formatius de grau mitjà i superior tindran per objecte l’acreditació de les competències, coneixements i habilitats suficients per a cursar amb aprofitament el cicle formatiu corresponent.

Per això, el currículum de referència per a l’organització de les proves se centrarà en les competències bàsiques que permeten cursar amb èxit els cicles de grau mitjà i superior.

6. El currículum de referència de les matèries que formen part de les proves d’accés a cicles formatius de grau mitjà i de grau superior s’inclou en els annexos X i XI, respectivament, d’esta resolució.

*Onzé. Estructura de la prova de grau mitjà*

La prova s’estructura en tres parts:

1. Part lingüística, amb dos apartats:

a) Llengua i literatura (Castellana o Valenciana, a triar).

b) Llengua estrangera (Anglés).

2. Part social: constarà d’un únic apartat que versarà sobre coneixements de Ciències Socials, Geografia i Història.

3. Part científica-matemàtica-tècnica, amb tres apartats:

a) Matemàtiques.

b) Ciències naturals.

c) Tractament de la informació i competència digital.

*Dotzé. Estructura de la prova de grau superior*

La prova s’estructura en 2 parts:

1. Part comuna:

a) Llengua i literatura (Castellana o Valenciana, a triar).

b) Llengua estrangera (Anglés).

c) Matemàtiques.

d) Tractament de la informació i competència digital.

2. Part específica, amb continguts de determinats coneixements bàsics de matèries de Batxillerat que faciliten la connexió amb cada cicle de grau superior.

Existiran tres opcions segons el cicle al qual es desitge accedir, i en cada una d’estes el candidat triarà dos de les tres matèries que el formen:

a) Humanitats i Ciències Socials: Història, Economia, i Geografia.

b) Tecnologia: Dibuix Tècnic, Tecnologia Industrial, i Física i Química.

c) Ciències: Física, Biologia i Ciències de la Terra, i Química.

*Tretzé. Currículum de les matèries de les proves*

1. El currículum dels diferents apartats de la prova d’accés a cicles de grau mitjà i de les corresponents matèries dels cursos preparatoris d’estes és el que es detalla en l’annex X a esta resolució.

2. El currículum dels diferents apartats de la prova d’accés a cicles de grau superior i de les corresponents matèries dels cursos preparatoris d’estes és el que es detalla en l’annex XI a esta resolució.

3. Queden sense efectes els currículums dels apartats segon i tercer de la Resolució de 2 de novembre de 2015, de la Direcció General de Formació Professional i Ensenyances de Règim Especial, per la qual es modifica el currículum de les matèries que formen part de les proves d’accés a cicles formatius de grau mitjà i de grau superior de Formació Professional i dels cursos preparatoris d’estes a la Comunitat Valenciana (DOGV 7660, 18.11.2015).

*Catorzé. Criteris generals de les exempcions*

1. Qui posseïsca algun dels motius d’exempció total indicats en esta resolució, no haurà d’inscriure’s en les proves ni sol·licitar este certificat d’exempció, amb la finalitat d’evitar tràmits innecessaris per a les persones interessades i simplificar la càrrega de treball en els centres examinadors.

En estos casos, l’admissió als cicles formatius es realitzarà pel contingent de prova d’accés, aportant la documentació acreditativa de l’exempció.

2. Les exempcions contemplades en esta resolució seran acumulables.

3. Es farà constar mitjançant els annexos VI i VII de la present resolució.

4. Les persones exemptes parcialment es presentaran en el centre examinador per a arreplegar el certificat que acredite la superació de la prova.

5. L’exempció per experiència laboral es comunicarà per resolució individualitzada a cada persona sol·licitant, emesa per la presidència de la comissió d’avaluació i mitjançant la publicació d’una llista addicional a la llista d’aspirants admesos i exclosos prevista.

6. Les persones que hagen sol·licitat alguna exempció podran presentar-se, si així ho desitgen, a l’examen de l’apartat del qual hagen sol·licitat esta exempció.

En este cas, la nota final d’este apartat serà la major entre les dos que puguen correspondre-li, a saber, la nota de l’examen o la nota a la qual li dona dret la certificació que presente.

*Quinzé. Motius d’exempció de la prova de grau mitjà*

Els motius d’exempció total de la prova, o d’exempció parcial de les parts de la prova (o dels seus subapartats), són:

1. Exempció total:

a) Haver superat el curs de formació preparatori per a accedir directament a cicles de grau mitjà.

b) Haver superat la prova d’accés a la universitat per a majors de 25 anys.

c) Haver superat la prova d’accés a cicles de grau superior en qualsevol de les opcions.

d) Haver superat el primer nivell d’un programa de qualificació professional inicial.

e) Estar en possessió d’un certificat professional de grau B o C de nivell 2.

f) Comptar amb acreditació de competències professionals que suposen, almenys un 30 % dels estàndards de competències inclosos en el cicle formatiu, mitjançant el procediment previst de reconeixement de competències professionals adquirides a través de l’experiència laboral o altres vies.

En els casos a), b) i c) s’assignarà la qualificació que conste en la certificació corresponent.

En la resta de casos, a l’efecte d’admissió, es considerarà una nota de 5.

2. Exempció parcial:

a) Part lingüística (o els seus subapartats)

– Haver superat la part corresponent del curs de formació preparatori.

– Haver superat en convocatòries anteriors tota la prova, la part lingüística o el subapartat corresponent.

– Haver superat l’àmbit de comunicació del cicle 2, nivell 2, d’educació de persones adultes.

– Haver superat el mòdul lingüisticosocial del primer nivell en un programa de qualificació professional inicial a la Comunitat Valenciana.

– Haver superat els mòduls 3011 Comunicació i Societat I i 3012 Comunicació i Societat II d’un cicle formatiu de grau bàsic.

– Haver superat les matèries corresponents en l’Educació Secundària Obligatòria.

– Haver superat l’àmbit lingüístic i social d’un programa de diversificació curricular.

– Presentar-se per a millorar nota, fins i tot tenint exempció total de la prova.

b) Part social

– Haver superat en convocatòries anteriors tota la prova o la part social.

– Haver superat l’àmbit de ciències del cicle 2, nivell 2, d’educació de persones adultes.

– Haver superat el mòdul lingüisticosocial del primer nivell en un programa de qualificació professional inicial a la Comunitat Valenciana.

– Haver superat els mòduls 3011 Comunicació i Societat I i 3012 Comunicació i Societat II d’un cicle de grau bàsic.

– Haver superat la matèria corresponent en l’Educació Secundària Obligatòria.

– Haver superat l’àmbit lingüístic i social d’un programa de diversificació curricular.

– Presentar-se per a millorar nota, fins i tot tenint exempció total de la prova.

c) Part científica-matemàtica-tècnica (o els seus subapartats).

– Haver superat en convocatòries anteriors tota la prova, la part científica-matemàtica-tècnica o el subapartat del qual sol·liciten l’exempció.

– Haver superat l’àmbit cientificotecnològic del cicle 2, nivell 2, d’educació de persones adultes.

– Haver superat el cientificomatemàtic del primer nivell en un programa de qualificació professional inicial a la Comunitat Valenciana.

– Haver superat els mòduls 3009 Ciències Aplicades I i 3010 Ciències Aplicades II d’un cicle de grau bàsic.

– Haver superat les matèries corresponents , en l’Educació Secundària Obligatòria.

– Haver superat els àmbits científic i pràctic d’un programa de diversificació curricular.

– Estar en possessió d’un certificat de professionalitat de nivell 1 o superior.

– Acreditar una experiència laboral d’almenys l’equivalent a un any a jornada completa.

– Haver superat dos mòduls relacionats amb una unitat de competència d’un títol de grau mitjà.

– Presentar-se per a millorar nota, fins i tot tenint exempció total de la prova.

3. Les exempcions contemplades en els apartats anteriors seran acumulables.

*Setzé. Motius d’exempció de la prova de grau superior*

Els motius d’exempció total de la prova, o d’exempció parcial de les parts de la prova (o dels seus subapartats), són:

1. Exempció total:

a) Haver superat el curs de formació preparatori (RD 659/2023, article 113).

b) Haver superat la prova d’accés a la universitat per a majors de 25 anys.

c) Estar en possessió d’un certificat professional de grau C de nivell 3.

d) Comptar amb acreditació de competències professionals que suposen, almenys un 30 % dels estàndards de competències inclosos en el cicle formatiu, mitjançant el procediment previst de reconeixement de competències professionals adquirides a través de l’experiència laboral o altres vies.

En el cas a) s’assignarà la qualificació que conste en la certificació corresponent.

En el cas b), si l’opció de la part específica triada està vinculada a les famílies professionals relacionades amb la branca de coneixement que permet accedir als mateixos estudis universitaris per als quals l’aspirant va superar la prova d’accés a la universitat segons l’annex II de l’Orde EDU/324/2010 del 9 de desembre, la qualificació serà l’obtinguda en esta prova; en els altres casos, la qualificació serà de 5.

En la resta de casos, a l’efecte d’admissió, es considerarà una nota de 5.

2. Exempció parcial:

a) Part comuna (o els seus subapartats)

– Haver superat la part corresponent del curs de formació preparatori a què es referix l’article 113 del Reial decret 659/2023, de 18 de juliol.

– Haver superat en convocatòries anteriors tota la prova o esta part o subapartat del qual se sol·licita l’exempció.

– Haver superat les matèries del Batxillerat que integren la part comuna o subapartat corresponent.

– Presentar-se per a millorar nota, fins i tot tenint exempció total de la prova.

b) Part específica (o els seus subapartats):

– Haver superat en convocatòries anteriors tota la prova o les matèries corresponents a esta part de la prova o subapartat del qual se sol·licita l’exempció.

– Haver superat les matèries del Batxillerat que integren la part específica o subapartat corresponent.

– Estar en possessió d’un títol de tècnic o tècnica en un cicle de la mateixa família professional o altres famílies professionals incloses en la mateixa opció de la prova d’accés.

– Estar en possessió d’un certificat de professionalitat corresponent a una qualificació professional d’almenys nivell 2 d’una família professional de les establides per a l’opció per la qual es presenta.

– Acreditar una experiència laboral d’almenys l’equivalent a un any a jornada completa en el camp professional d’una família professional de les establides per a l’opció per la qual es presenta.

– Tindre superats dos mòduls relacionats amb una o diverses unitats de competència d’un títol de grau superior relacionat amb l’opció per la qual es presenten.

– Per a l’accés a cicles formatius de la família professional d’Activitats Físiques i Esportives, acreditar, mitjançant certificació de la secretaria autonòmica competent en matèria d’esport, ser esportista d’elit (nivells a i B) de la Comunitat Valenciana o tindre la condició d’esportista d’alt nivell, segons el que s’establix en el Reial decret 971/2007, de 13 de juliol, sobre esportistes d’alt nivell i alt rendiment, i en el Decret 39/2020, de 20 de març, del Consell sobre les mesures de suport a esportistes d’elit i al personal tècnic, entrenador, arbitral i jutge d’elit de la Comunitat Valenciana.

– Presentar-se per a millorar nota, fins i tot tenint exempció total de la prova.

3. Les exempcions contemplades en els apartats anteriors del present article seran acumulables.

*Desseté. Elaboració de les proves*

El Centre Públic d’Educació a Distància, CEED, elaborarà les proves i les seues solucions; les remetrà a la Direcció General de Formació Professional, que exercirà funcions de coordinació i supervisió amb els centres examinadors, que les remetran a estos mitjançant la plataforma habilitada a este efecte els dies de realització dels exàmens.

*Dihuité. Qualificacions*

1. Les comissions avaluadores qualificaran els exàmens puntuant-ne cada un de 0 a 10 punts.

3. La nota final de la prova serà la mitjana aritmètica amb dos decimals de cada una de les parts de cada prova.

4. La nota final només podrà calcular-se quan la nota de cada una de les parts de les proves siga igual o superior a 4.

Les qualificacions inferiors a 5 d’algun dels apartats que componen les parts de les proves no podran considerar-se com a apartats superats en convocatòries posteriors.

5. Prova d’accés a cicles de grau mitjà:

a) Part lingüística

La nota serà la mitjana ponderada amb dos decimals de les notes de Llengua i Literatura (Castellana o Valenciana) i de Llengua Estrangera (Anglés), que tindran un pes de 8 i 2, respectivament.

b) Part social

La nota serà la corresponent a la qualificació obtinguda en Ciències Socials: Geografia i Història.

c) Part científica-matemàtica-tècnica

La nota serà la mitjana aritmètica ponderada amb dos decimals de les notes de Matemàtiques, Ciències Naturals i Tractament de la Informació i Competència Digital, que tindran un pes de 5, 3 i 2, respectivament.

6. Prova d’accés a cicles de grau superior:

a) Part comuna

La nota serà la mitjana aritmètica ponderada amb dos decimals de les notes de Llengua i Literatura (Castellana o Valenciana), Matemàtiques, Llengua Estrangera (Anglés) i Tractament de la Informació i Competència Digital, que tindran un pes de 3,5; 3,5; 2, i 1, respectivament.

b) Part específica

La nota serà la mitjana aritmètica amb dos decimals de les notes de les dos optatives de l’opció triada.

1. Finalitzat el termini de presentació de la documentació acreditativa dels motius d’exempció de parts de la prova o els seus apartats, les comissions avaluadores analitzaran i decidiran les qualificacions definitives que corresponguen a estes persones sol·licitants.

La qualificació definitiva serà la major entre la nota de l’examen o la nota a la qual dona dret a l’exempció acreditada.

3. Qui haja superat un PQPI experimental a la Comunitat Valenciana amb una qualificació igual o superior a 5, i complisca els requisits per a realitzar la prova d’accés a grau mitjà, disposarà d’una puntuació de partida que se sumarà a l’obtinguda en la prova.

Esta puntuació s’obtindrà multiplicant la mitjana aritmètica de les qualificacions obtingudes en cada una de les àrees de Formació Bàsica i de Formació i Orientació Laboral i en cada un dels mòduls que componen l’àrea de Formació Professional, sempre que estes siguen iguals o superiors a 5, pel coeficient 0,1. Tot això, de conformitat amb la disposició addicional primera de l’Orde 16/2016, de 20 de maig.

7. Finalitzat el procés de qualificació, es publicaran les actes provisionals amb la nota obtinguda en els exàmens dels diferents apartats.

2. Les proves es consideraran superades només si la nota final és igual o superior a 5.

*Denové. Acta d’avaluació i publicació de resultats*

1. L’acta d’avaluació es confeccionarà segons els models previstos en el programa informàtic de gestió acadèmica. En esta acta constarà:

a) La puntuació numèrica obtinguda en cada una de les parts i apartats de les proves perquè la persona interessada obtinga un certificat de superació d’estes parts o dels apartats que les componen.

b) La puntuació numèrica de la prova, expressada amb dos xifres decimals, quan la qualificació total siga igual o superior a 5.

2. Les comissions avaluadores remetran una còpia de les actes d’avaluació a les direccions territorials corresponents en el termini màxim de set dies hàbils des de la publicació de les llistes definitives.

3. Els centres examinadors faran públics els resultats provisionals i definitius de les persones examinades en les dates que s’indiquen en l’annex I d’esta resolució.

*Vinté. Reclamació de qualificacions*

Les reclamacions a les qualificacions es realitzaran d’acord amb següent procediment:

1. Es presentaran per escrit davant de la presidència de la comissió avaluadora de l’examinador en els terminis de l’annex I.

2. En el termini de dos dies hàbils, la comissió d’avaluació ratificarà o rectificarà la qualificació, i es comunicarà per escrit a la persona interessada.

3. La persona interessada podrà sol·licitar, en el termini de dos dies hàbils següents a la recepció de la comunicació, que s’eleve la seua reclamació a la direcció territorial d’Educació i Universitats corresponent, perquè la resolga, previ informe de la Inspecció d’Educació.

Esta resolució posarà fi a la via administrativa.

4. Les persones interessades tindran dret a l’accés als exercicis escrits realitzats i a conéixer les puntuacions atorgades i els criteris d’avaluació utilitzats.

*Vint-i-uné. Certificats*

1. El secretari o secretària del centre en el qual es realitzen les proves expedirà un certificat a les persones que les hagen superades íntegrament, o en alguna de les seues parts i/o apartats.

Les persones amb exempció podran arreplegar els seus certificats entre el 20 de març i el 27 de juny de 2025.

a) Esta data està condicionada a l’establida en el procediment d’admissió a cicles formatius de Formació Professional.

b) Qualsevol canvi en esta serà degudament comunicat i fet públic per la comissió avaluadora en el tauler d’anuncis i en la pàgina web del centre examinador.

2. El certificat té validesa en tot el territori nacional.

3. En el certificat que s’estenga als qui hagen superat la prova d’accés de grau mitjà, haurà de constar expressament que li permet cursar qualsevol cicle formatiu de grau mitjà.

4. En el certificat que s’estenga als qui hagen superat la prova d’accés a grau superior, haurà de constar el nom de cada una de les famílies professionals i cicles formatius als quals dona accés, segons les opcions regulades per la Resolució de 17 d’agost de 2009, de la Direcció General d’Avaluació, Innovació i Qualitat Educativa i de la Formació Professional, per la qual s’establixen els cicles als quals permet l’accés les opcions de la part específica de la prova d’accés a cicles formatius de grau superior de les diferents famílies professionals de Formació Professional (DOGV núm. 6096, de 07.09.2009).

*Vint-i-dosé. Coordinació*

1. Les persones titulars de les direccions territorials designaran un inspector o inspectora d’Educació per a la coordinació del desenrotllament de les proves, les funcions dels quals seran:

– Planificar, convocar i dirigir totes les reunions que siguen necessàries amb la direcció dels centres examinadors.

– Supervisar el desenrotllament de les proves.

– Atendre les consultes que realitzen al respecte els centres educatius.

2. El Servici d’Ordenació i Planificació de la Formació Professional podrà convocar els inspectors o inspectores de coordinació a les reunions conjuntes necessàries per a organitzar el desenrotllament de les proves.

*Vint-i-tresé. Comissions avaluadores*

1. Els centres examinadors constituiran una comissió avaluadora composta per les següents persones amb coneixements suficients per a valorar les proves:

a) El president o presidenta, que serà el director o directora del centre o, si no n’hi ha, un docent de Secundària o un professor o professora tècnics de Formació Professional.

b) Quatre docents del cos de professors de Secundària, un dels quals actuarà com a secretari o secretària de la comissió.

c) Així mateix, es podran incorporar els docents que es necessiten, depenent de la complexitat dels exercicis que s’han d’avaluar derivada de les diferents opcions que pot triar l’alumnat i del nombre d’estos.

2. La comissió avaluadora tindrà les funcions establides en l’article 10.5 de l’Orde 16/2016, de 20 de maig, de la Conselleria d’Educació, Investigació, Cultura i Esport, per la qual es regulen les proves d’accés a cicles formatius de grau mitjà i grau superior corresponents a la Formació Professional del sistema educatiu en l’àmbit de gestió de la Comunitat Valenciana (DOGV 7789, 24.05.2016).

3. Les comissions avaluadores seran nomenades pel director o directora del centre.

*Vint-i-quatré. Producció d’efectes*

La present resolució tindrà efectes l’endemà de ser publicada en el *Diari Oficial de la Generalitat Valenciana*.

Contra el present acte, que esgota la via administrativa, les persones interessades podran interposar un recurs contenciós administratiu en el termini de dos mesos a comptar de l’endemà de ser publicat, davant de la Sala Contenciosa Administrativa del Tribunal Superior de Justícia de la Comunitat Valenciana, d’acord amb el que establixen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, o potestativament, un recurs de reposició, davant d’este mateix òrgan, en el termini d’un mes computat en els termes ja indicats, de conformitat amb el que disposen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, sense perjuí que les persones interessades puguen interposar-ne qualsevol altre que estimen procedent.

  

València, 4 de febrer de 2025

Marta Armendia Santos

Directora general de Formació Professional

Esta disposició conté annexos. Consulteu-ne la versió en PDF.